Rēzeknes fogti

Rēzeknes fogti () bija Livonijas ordeņa Rēzeknes fogtejas pārvaldnieki līdz 1559. gadam.

Fogtejas administratīvais centrs un fogtu rezidence bija Rēzeknes pils (Rozitenes pils) Rēzeknes upes ielejā. Ordeņa fogtu pils Lotigolas zemē uzcelta 1285. gadā, pirmais zināmais Rēzeknes fogts bija Oto Pašedahs. Fogtu pienākumos ietilpa nodevu ievākšana, pils aizsardzība pret lietuviešu un krievu karaspēku uzbrukumiem un piedalīšanās ordeņa karagājienos. Slavenākais Rēzeknes fogts 1482.—1488. gadā bija Valters fon Pletenbergs.

Livonijas ordeņa mestrs Vilhelms fon Firstenbergs 1558. gadā ordeņa fogtu pili ieķīlāja Polijas karalim, Livonijas kara laikā pili 1577.-1579. gadā ieņēma Krievijas cars Ivans IV Bargais, bet poļu-zviedru kara 1601. un 1625.-1626. gadā Rēzeknes pili ieņēma zviedru karaspēks. Otrā Ziemeļu kara laikā pie Rēzeknes pils 1656. gadā notika kauja starp krievu un zviedru karaspēkiem, kuras laikā Rēzeknes pils tika galīgi sagrauta un zviedru karaspēkam izdevās sakaut daudz lielākus krievu spēkus. 1660. gadā to atkal iekļāva Inflantijas vaivadijas sastāvā, bet pils bija zaudējusi savu agrāko militāro nozīmi. 1712. gadā no pils bija palikušas tikai drupas.

Zināmo Rēzeknes fogtu saraksts 
 ap 1288 Oto Pašedahs (Otto Paschedach)
 1348 Gerlahs no Harenes (Gerlach von Haren)
 1422—1423 Sīmanis no Gundheimas (Simon von Gundheim)
 1439—1441 Heinrihs no Notlēbenes (Heinrich von Notleben)
 1445 Matīss no Boningenes (Matthias von Boningen)
 1446 Volters no Loes (Wolter von Loe)
 1470—1473, 1481 Ervīns no Belersheimas (Erwin von Bellersheim)
 1482—1488 Valters fon Pletenbergs (Wolter von Plettenberg)
 1502?—1507 Gerlahs no Hēfeles (Gerlach von Hövel)
 1507—1514 Antons Ofelakers no Višlingenas (Anton Ovelacker von Wischlingen)
 1523 Filips no Botlenbergas, saukts Širps (Philipp von dem Bottlenberg, genannt Schirp)
 1532—1535 Dītrihs no Balenas, saukts Fleks (Dietrich von der Balen, genannt Fleck)
 1535—1541 Rolfs no Rādes (Rolf von Rhade)
 1542—1550 Bernhards no Smertenes (Bernhard von Smerten)
 1555—1559 Verners Šalls no Bellas (Werner Schall von Bell)

Ārējās saites 
 Rēzeknes fogtu pils makets vietnē www.castle.lv

Latvijas vēsture
Livonijas ordenis